**Narsissistisk ledelse** er en type destruktiv lederstil hvor leder har et overdrevent behov for oppmerksomhet og bekreftelse. Lederen er opptatt av dominans, status, anerkjennelse, makt og beundring, og mangler evnen til å relatere seg til andre. I tillegg til å ha en overdreven selvtillit er de også ekstremt ambisiøse og har et sterkt ønske om å konkurrere. 

Av positive trekk har narsissistiske ledere ofte en klar visjon, i tillegg til å være ekstroverte og karismatiske. De har en tendens til å generere et stort antall tilhengere, og er også svært avhengige av tilhengerne. Personer med narsissistisk personlighet tar ofte ledelsen i grupper og har større sannsynlighet for å bli ledere. Studier har derimot funnet at når de først har oppnådd denne makten, så utfører de ikke lederrollen noe bedre enn andre.

Narsissistiske ledere er følsomme for kritikk, dårlige til å lytte, de mangler empati og misliker å bli veiledet. Denne gruppen ledere er svært destruktive overfor sine medarbeidere og minner om det mer folkelige begrepet «psykopaten på jobb». Mange ofre for mobbing, eller personer som er involvert i konflikter på arbeidsplassen, beskriver sin motstander med dette begrepet. Denne lederstilen vil i mange situasjoner stå i sterk kontrast til det å ivareta medarbeiderne og organisasjonens behov. Flere studier har funnet at narsissistiske ledere har en tendens til å ta flyktige og risikofylte beslutninger og kan være ineffektive som ledere. Selv om de ofte søker lederrollen er det ikke funnet en direkte sammenheng mellom denne lederstilen og en leders suksess. De gjør det vanligvis bra på kort sikt og når de møter mennesker for første gang. Men det gode førsteinntrykket faller raskt fra hverandre ettersom motparten innser at de ikke er så flinke og smarte som de gir uttrykk for.

Det er viktig å ikke forveksle en narsissistisk lederstil med det å ha høy selvtillit. En person med høy selvtillit er selvsikker og sjarmerende, men de har også en omsorgsfull side og ønsker å utvikle en nær relasjon med sine medarbeidere. Narsissistiske ledere derimot har et oppblåst syn på egne talenter og evner og tenker mest på seg selv og egen vinning.

Referanser
----------

1. ↑  «Er sjefen narsissist? - Jobzone». *Jobzone*. Arkivert fra originalen 4. april 2016. Besøkt 23. mars 2016.
2. ↑  «Sjefer som elsker seg selv mest». *forskning.no*. Besøkt 23. mars 2016.
3. ↑  Northouse, Peter G. (2007). *Leadership: Theory and Practice*. California: Sage Publications. s. 246. ISBN 978-1-4129-4161-7.
4. ↑  Jackson, Brad; Parry, Ken (2008). *A very short, fairly interesting and reasonable cheap book about studying leadership*. London: Sage Publications. s. 36–37. ISBN 978-1-4129-2846-5.
5. 1 2 3  «Narcissistic People Most Likely to Emerge as Leaders». *newswise.com*. Besøkt 23. mars 2016.
6. ↑  Jackson, Brad; Parry, Ken (2008). *A very short, fairly interesting and reasonable cheap book about studying leadership*. London: Sage Publications. s. 36–37. ISBN 978-1-4129-2846-5.
7. 1 2  Skogstad, Anders; Einarsen, Ståle (2002). *Ledelse på godt og vondt*. Bergen: Fagbokforlaget. s. 31, 246–247. ISBN 978-82-7674-738-6.
8. ↑  Kile, Svein (1990). *Helsefarlige ledere og medarbeidere*. Oslo: Hjemmets bokforlag.
9. ↑  «Narcissism And Leadership: Does It Work To Be A Jerk?». *Science 2.0*. Besøkt 23. mars 2016.